钦定古今图书集成/明伦汇编/官常典/第473卷 > 娥清
## 钦定古今图书集成/明伦汇编/官常典/第473卷 > 娥清

按《魏书》本传：“清，代人也。少有将略，累著战功，稍迁振
威将军。刘裕遣将朱超石寇平原，至畔城遁还。清与
长孙道生追之，至河，获其将杨丰。还，拜给事黄门侍郎。先是，徒河民散居三州，颇为民害，诏清徙之平城。
清善绥抚，徙者如归。太宗南巡幸邺，以清为中领军
将军，与宋兵将军周几等渡河，略地至湖陆。高平民”
屯聚林薮，拒射官军。清等因诛数千家，掳获万馀口，
赐爵须昌侯。清与几等遂镇枋头。世祖初，清自枋头
还京师，假征南将军，进为东平公。蠕蠕大檀徙居漠
南，清与平阳王长孙翰从东道出长川讨之，大获而
还。转宗正卿。寻从征蠕蠕，又从平统万，遂与奚斤追
赫连昌。至安定，与昌相持。及安颉擒昌，昌弟定西走，
斤追之。清欲寻水而往，斤不从，遂与斤俱为定所擒。
世祖克平凉，乃得还。后诏清镇并州，讨山胡白龙于
西河，斩白龙父及其将帅，遂屠其城。迁平东将军，与
古弼等东讨冯文通。以不急战，文通奔高丽。槛车征，
黜为门卒，遂卒于家。